MF «Bolsøy»

**[[Skipstyper#Norske forkortelser|MF]] «Bolsøy»** (IMO: 7120031) er en norsk-registrert bilferge som tilhører Fjord1 og som opereres av The Fjords på fergesambandet og turistruten Geiranger–Hellesylt i Møre og Romsdal. Fergen betjener ruten i sommersesongen sammen med bilfergen «Veøy». I vintersesongen ligger fergen i vinteropplag i Flåm i Vestland.

Fergen ble bygget i 1971 av Hatlø Verksted i Ulsteinvik og ble opprinnelig levert for Møre og Romsdal Fylkesbåtar (MRF) som **«Hjørungavåg»**. Fergen skulle opprinnelig settes inn i fergesambandet Ålesund–Hareid, men grunnet fergekaier som ikke var dimensjonert for den nye store fergen, ble hun midlertidig satt inn på fergesambandet Molde–Vestnes–Vikebukt hvor hun trafikkerte frem til 1973.

MF «Hjørungavåg» var flaggskipet i MRF frem til byggingen av bilfergen «Veøy» i 1974.

I 1983 byttet fergen navn til «Bolsøy», oppkalt etter Bolsøya i Molde.

## Historie
Fergen ble bygget ved Hatlø Verksted AS i Ulsteinvik på Sunnmøre i Møre og Romsdal som verftets byggenummer 45. Byggeprisen for fergen lå på vel 7 millioner norske kroner.

21. juli 1971 ble fergen overlevert til det norske fergeselskapet Møre og Romsdal Fylkesbåtar AS (MRF) og døpt «Hjørungavåg» av gudmor Solveig Kjeldseth Moe, fruen til stortingsmann Peter Kjeldseth Moe.

## Fergen

### Tekniske spesifikasjoner

#### Størrelse og dimensjoner
Ved overlevering hadde fergen en brutto(register)tonnasje på 988 BRT og en netto(register)tonnasje på 430 NRT. I juli 1994 ble tonnasjen ommålt til en bruttotonnasje på 1 454 BT og en nettotonnasje på 546 NT.

Fergen måler en største lengde (L<small>OA</small>) på 68,01 meter. Lengden mellom perpendikulærene (L<small>PP</small>) er 61,44 meter. Bredden på fergen måler 11,49 meter. Dypgående stikker fergen 3,38 meter, mens fergens dybde i riss (målt fra underkant av hoveddekksplaten til overkant av kjølplaten) måler 4,53 meter.

#### Kapasiteter
Ved overlevering var fergen sertifisert med en passasjerkapasitet 385 passasjerer og hadde en personbilenhetskapasitet på 55 personbilenheter (PBE). I dag har «Bolsøy» en passasjerkapasitet på 346 passasjerer og en personbilkapasitet på 36 personbiler.

#### Maskin og fremdrift
MF «Bolsøy» sitt hovedmaskineri består av to Wichmann dieselmotorer, hver med effekt på 1155 hk (850 kW). Hver hovedmotor driver sin skrupropell plassert akterut foran hvert sitt spaderor.

Hjelpemaskineriet består av to dieselgeneratorer, hver med effekt på 151 hk (111 kW) ved 1500 o/min. I forkant av den ene hovedmotoren på babord side er det anordnet en hydraulisk pumpe som driver en baug-sidepropell på 250 hk (184 kW), levert av Ulstein Propeller AS.

Toppfarten er 15,3 knop (28 km/t). Fergen seiler med en marsjfart på 12 knop (22 km/t).

#### Register og klassifikasjon
MF «Bolsøy» er registrert i Norsk Ordinært Skipsregister (NOR), som er en underavdeling i Sjøfartsdirektoratet. Fergen er klasset i det norske klassifikasjonsselskapet Det Norske Veritas (DNV), og er bygget etter Skipskontrollens krav og til DNV' klasse +1A1 – K – Sheltered – Carferry B.

## Fergesamband betjent av «Bolsøy»

## Galleri

Fil:MF Bolsøy 01.jpg|lenke=|«Bolsøy» i Geirangerfjorden, 2009
Fil:MF Bolsøy 02.jpg|lenke=|«Bolsøy» i Geiranger, 2010
Fil:Bolsøy Geiranger Norway.jpg|lenke=|«Bolsøy» i Geiranger, 2012
Fil:Bolsøy in Bjørnafjorden.jpg|lenke=|«Bolsøy» i Bjørnafjorden, 2023


## Referanser


## Eksterne lenker
* 
*